Wag doodgeskiet tydens transitoroofpoging | Maroela Media
Die polisie is op soek na tien verdagtes wat Maandag 'n veiligheidswag doodgeskiet het en nog 'n wag gewond het tydens 'n poging tot 'n transitorooftog in Springs aan die Oos-Rand.
Volgens die polisie het die verdagtes in 'n Toyota-dubbelkajuitbakkie gery en die transitovoertuig van die pad teen 'n versperring vasgedruk. Die verdagtes, wat swaar gewapen was, het intussen ook op die voertuig wat agter die transitovoertuig aangery het, losgebrand.
Die bestuurder, 'n veiligheidswag, is doodgeskiet en sy passasier is gewond. Die passasier, ook 'n veiligheidswag, sterk in 'n hospitaal in Springs aan.
Die verdagtes het uit die bakkie uit in twee ander motors, 'n silwer Mercedes Benz en 'n Audi, gespring en van die toneel gevlug. Die bakkie, wat op die toneel agtergelaat is, is nie as gesteel aangemeld nie en die polisie probeer nog vasstel wie die eienaar is.